CELEX: 32013D0426(02)
Language: et
Date: 2013-04-23 00:00:00
Title: Komisjoni otsus, 23. aprill 2013 , millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm”

26.4.2013   
            
            
               ET
            
            
               Euroopa Liidu Teataja
            
            
               C 120/17
            
         KOMISJONI OTSUS,
   23. aprill 2013,
   millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm”
   2013/C 120/07
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjon esitas 6. detsembri 2012. aasta teatises (1) maksupettuste ja maksudest kõrvalehoidumise vastase võitluse tõhustamise tegevuskava. Teatisele oli lisatud kaks soovitust, millest ühes käsitleti agressiivset maksuplaneerimist (2) ja teises meetmeid, mille eesmärk on julgustada kolmandaid riike kohaldama hea maksuhaldustava miinimumnõudeid (3). Need valdkonnad on praegu eriti tähtsad ja seda rõhutas ka Euroopa Parlament oma 19. aprilli 2012. aasta resolutsioonis maksupettuse ja maksudest kõrvalehoidumise vastu võitlemise konkreetsete viiside nõudmise kohta (4).
            
         
               (2)
            
            
               Agressiivset maksuplaneerimist käsitleva soovituse kohaselt peaksid liikmesriigid võtma vastu kuritarvituste vältimise üldeeskirja, mille alusel nad väldiksid mis tahes kunstlikke struktuure, mida kasutatakse maksustamise vältimiseks, ja kasutaksid selle asemel tegelikule majanduslikule sisule vastavaid maksueeskirju. Samuti soovitatakse selles, et liikmesriigid lisaksid oma topeltmaksustamise vältimise konventsioonidesse sätte, mille eesmärk oleks vältida teatavat kindlaksmääratud liiki topeltmaksuvabastust.
            
         
               (3)
            
            
               Soovituses meetmete kohta, mille eesmärk on julgustada kolmandaid riike kohaldama hea maksuhaldustava miinimumnõudeid, on sätestatud kriteeriumid, mille alusel on võimalik kindlaks teha kolmandad riigid, kes neid miinimumnõudeid ei täida. Samuti on soovituses loetletud meetmed, mida liikmesriigid võivad võtta selliste kolmandate riikide suhtes ning nõudeid järgivate või järgima kohustunud kolmandate riikide soosimiseks.
            
         
               (4)
            
            
               Nimetatud soovituste rakendamisel tuleks võimalikult palju ära kasutada kõiki asjakohaseid kogemusi, eksperditeadmisi ja seisukohti. Samuti tuleks selliseid kogemusi, eksperditeadmisi ja seisukohti kasutada nimetatud soovituste kohaldamist käsitlevas aruandes, mille komisjon on kohustunud avaldama 2015. aasta lõpuks, ning töös, mida komisjoni edaspidi asjaomases valdkonnas teeb.
            
         
               (5)
            
            
               Teatises topeltmaksustamise kohta ühtsel turul (5) lubas komisjon uurida, millist kasu võiks tuua topeltmaksustamist käsitleva ELi foorumi ehk nimetatud valdkonnaga seotud probleeme arutava eksperdirühma loomine. Arvestades, et sellised probleemid mõjutavad siseturu toimimist, tuleks neid arutada korrapäraselt eksperdirühmas. Lisaks nähtus avalikust konsultatsioonist, mille käigus koguti faktilisi näiteid topeltmaksuvabastuse kohta ja otsiti võimalusi selle vältimiseks, et praktikas on topeltmaksuvabastus ja topeltmaksustamine sageli seotud ning seega ei tohiks neid valdkondi käsitleda eraldi. Arvestades, et ka topeltmaksuvabastus on seotud eespool osutatud agressiivse maksuplaneerimisega, tuleks topeltmaksustamist käsitleda samas eksperdirühmas, st kõnealusel platvormil.
            
         
               (6)
            
            
               Platvorm peaks võimaldama pidada kõnealuseid valdkondi hõlmavat dialoogi, mille käigus vahetatakse eksperditeadmisi ja kuulatakse ära kõigi sidusrühmade seisukohad.
            
         
               (7)
            
            
               Platvormi tööd peaks juhtima komisjon ja see peaks koosnema liikmesriikide maksuhaldurite esindajatest ning ettevõtjaid, tsiviilühiskonda või maksuspetsialiste esindavatest organisatsioonidest.
            
         
               (8)
            
            
               Platvormi liikmete jaoks tuleks kehtestada teabe avalikustamise eeskirjad.
            
         
               (9)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (6),
            
         ON TEINUD JÄRGMISE OTSUSE:
   Artikkel 1
   Reguleerimisese
   Luuakse eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm” (edaspidi „platvorm”).
   Artikkel 2
   Ülesanded
   Platvormi ülesanded on järgmised:
   
               a)
            
            
               soodustada ettevõtjaid, tsiviilühiskonda ja riikide maksuhaldureid esindavate ekspertide arutelu hea maksuhaldustava, agressiivse maksuplaneerimise ja topeltmaksustamise küsimustes. Termin „hea maksuhaldustava” hõlmab läbipaistvust, teabevahetust ja õiglast maksukonkurentsi;
            
         
               b)
            
            
               anda komisjonile teavet, mis on vajalik kõnealuste valdkondade esmatähtsate ülesannete kindlaksmääramiseks ning neis valdkondades edusammude tegemiseks sobivate viiside ja vahendite valimiseks;
            
         
               c)
            
            
               aidata kaasa komisjoni eelnimetatud soovituste võimalikult heale kohaldamisele ja rakendamisele, selgitades välja tehnilised ja praktilised küsimused, mis võivad olla selle valdkonnaga seotud, ja ka võimalikud lahendused;
            
         
               d)
            
            
               anda komisjonile teavet, mis aitab tal ette valmistada aruande selle kohta, kuidas kohaldatakse komisjoni soovitusi, milles käsitletakse agressiivset maksuplaneerimist ning meetmeid, mille eesmärk on julgustada kolmandaid riike kohaldama hea maksuhaldustava miinimumnõudeid;
            
         
               e)
            
            
               arutada maksuhaldurite, ettevõtjate, tsiviilühiskonna esindajate ja maksuspetsialistide esitatud praktilist teavet ning otsida praeguste siseturu sujuvat toimimist mõjutavate topeltmaksustamisprobleemide tõhusama lahendamise võimalusi.
            
         Artikkel 3
   Konsulteerimine
   Komisjon võib konsulteerida platvormiga kõigis hea maksuhaldustava, agressiivse maksuplaneerimise ja topeltmaksustamise küsimustes.
   Artikkel 4
   Koosseis ja liikmete nimetamine
   1.   Platvorm koosneb kuni 45 liikmest.
   2.   Platvormi liikmed on
   
               a)
            
            
               liikmesriikide maksuhaldurid;
            
         
               b)
            
            
               kuni viisteist ettevõtjaid, tsiviilühiskonda ja maksuspetsialiste esindavat organisatsiooni.
            
         3.   Iga liikmesriigi maksuhaldur nimetab ühe esindaja ametnike hulgast, kes tegelevad piiriülese maksustamisega ja kelle põhiülesanne on võidelda agressiivse maksuplaneerimise vastu.
   4.   Maksunduse ja tolliliidu peadirektor nimetab kandideerimiskutsele vastanud organisatsioonide hulgast lõike 2 punkti b kohased organisatsioonid, kes on pädevad artiklis 2 osutatud valdkondades.
   5.   Organisatsioonid määravad kandideerimiskutsele vastamisel ühe esindaja ja asendusesindaja, juhuks kui esindaja puudub või ei saa oma kohustusi täita. Maksunduse ja tolliliidu peadirektor võib keelduda organisatsiooni pakutud esindajat või asendusliiget ametisse nimetamast põhjusel, et esindaja või asendusesindaja ei vasta kandideerimiskutses esitatud nõuetele. Sel juhul palutakse asjaomasel organisatsioonil nimetada uus esindaja või asendusesindaja.
   6.   Asendusliikmed nimetatakse samadel tingimustel kui põhiliikmed; asendusliikmed asendavad automaatselt iga liiget, kes puudub või ei saa töös osaleda.
   7.   Organisatsioonid nimetatakse kolmeks aastaks, välja arvatud juhul, kui nad asendatakse või jäetakse välja kooskõlas lõikega 9. Neid võib tagasi nimetada pärast seda, kui nad on vastanud uuele kandideerimiskutsele.
   8.   Organisatsioonid, kes loeti sobivaks, kuid keda platvormi liikmeks ei nimetatud, võidakse kanda reservnimekirja, mida säilitatakse kolm aastat ja mida komisjon võib kasutada asendusliikmete nimetamiseks.
   9.   Lõike 2 punkti b kohaseid organisatsioone või nende esindajaid võib kuni nende ametiaja lõpuni asendada või välja jätta järgmistel juhtudel:
   
               a)
            
            
               kui organisatsioon või selle esindaja ei ole enam suuteline tõhusalt platvormi aruteludes osalema;
            
         
               b)
            
            
               kui organisatsioon või selle esindaja ei täida Euroopa Liidu toimimise lepingu artiklis 339 sätestatud nõuet;
            
         
               c)
            
            
               kui organisatsioon või selle esindaja astub tagasi;
            
         
               d)
            
            
               kui see on vajalik asjakohaste pädevus- ja huvivaldkondade tasakaalustatud esindatuse tagamiseks.
            
         Esimeses lõigus osutatud olukordade lahendamiseks võib maksunduse ja tolliliidu peadirektor vajaduse korral määrata lõike 8 kohasest reservnimekirjast asendusorganisatsiooni või paluda organisatsioonil nimetada teine esindaja või asendusesindaja.
   10.   Organisatsioonide ja nende esindajate nimed avaldatakse komisjoni eksperdirühmade ja muude sarnaste üksuste registris (edaspidi „register”) ning asjakohasel veebisaidil.
   11.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Platvormi juhataja on maksunduse ja tolliliidu peadirektor või tema esindaja.
   2.   Kokkuleppel juhatajaga võib platvorm luua töörühmi, kes platvormiga kooskõlastatud volituste alusel tegelevad teatavate konkreetsete küsimustega. Kui töörühma ülesanded on täidetud, saadetakse see laiali.
   3.   Platvormi juhataja võib kutsuda platvormi töös ajutiselt osalema väliseksperte, kellel on spetsiifiline pädevus platvormi või töörühma päevakorraküsimuses. Lisaks võib juhataja kutsuda vaatlejatena osalema üksikisikuid või organisatsioone, mis on nimetatud eksperdirühmi käsitlevate horisontaalsete eeskirjade (7) eeskirja 8 punktis 3, ja kandidaatriike. Vaatlejatena kutsutakse osalema eelkõige läbirääkijariikide ja rahvusvaheliste organisatsioonide esindajaid.
   4.   Liikmed ja nende esindajad ning ka kutsutud eksperdid ja vaatlejad järgivad aluslepingute ja muude asjakohaste liidu eeskirjade kohast ametisaladuse kohustust ning ka komisjoni töökorra lisa kohaseid komisjoni turvaeeskirju ELi salastatud teabe kaitsmise kohta (8). Kui nad neid kohustusi ei täida, võib komisjon võtta kõik asjakohased meetmed.
   5.   Platvormi ja selle töörühmade koosolekud peetakse tavaliselt komisjoni ruumides. Komisjon tagab sekretariaaditeenuste osutamise. Muud komisjoni talitused, kes tunnevad platvormi tegevuse vastu huvi, võivad osaleda platvormi või selle töörühmade koosolekutel.
   6.   Platvorm võtab eksperdirühmade standardtöökorra alusel vastu oma töökorra.
   7.   Komisjon avaldab platvormi tegevuse kohta kõik asjakohased dokumendid (nt päevakorrad, protokollid ja osalejate esitatud teave) kas registris või selleks ettenähtud veebisaidil, kuhu pääseb registris esitatud lingi kaudu. Dokumenti ei avaldata, kui see kahjustab määruse (EÜ) nr 1049/2001 (9) artiklis 4 määratletud avalikku või erahuvi.
   Artikkel 6
   Koosolekute kulud
   1.   Platvormi tegevuses osalejatele ei maksta osutatud teenuste eest tasu.
   2.   Sõidu- ja vajaduse korral elamiskulud, mis osalejatel platvormi tegevuses osalemiseks tuleb kanda, hüvitab komisjon kehtivate sise-eeskirjade kohaselt.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamine
   Käesolev otsus kehtib kolm aastat.
   
      Brüssel, 23. aprill 2013
      
         
            Komisjoni nimel
         
         
            komisjoni liige
         
         Algirdas ŠEMETA
      
   
   
      (1)  COM(2012) 722.
   
      (2)  C(2012) 8806 (final).
   
      (3)  C(2012) 8805 (final).
   
      (4)  P7_TA(2012)0030.
   
      (5)  KOM(2011) 712 (lõplik).
   
      (6)  EÜT L 8, 12.1.2001, lk 1.
   
      (7)  Presidendi teatis komisjonile „Komisjoni eksperdirühmade raamistik: eeskirjad ja avalik register” (K(2010) 7649 (lõplik)).
   
      (8)  EÜT L 308, 8.12.2000, lk 26.
   
      (9)  EÜT L 145, 31.5.2001, lk 43. Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ja institutsioonide otsustamisprotsessi kaitseks.